Истамбыл дэс адыгэхэр Щыгъуэ-щIэж махуэм зэхуешэс
Гъэ къэси хуэдэу, Адыгэхэм я Щы- гъуэ-щIэж махуэм теухуа дауэдапщэхэр Тыркум и щыхьэр Истамбыл къалэм щекIуэкIащ. Уэрам зекIуэм хэтыну къыдэ-кIа цIыху миниплIыр Галатасарай ли-цейм деж къыщызэхуэсахэт. ЗекIуэр сыхьэт 21-м деж ежьэри, Истикълал уэрамым нэс кIуэцIрыкIащ.
«ЗекIуэм хэтхэм лъэпкъ фащэ ящыгът, адыгэ ныпхэмрэ тыркубзэкIэ тха къыхуеджэныгъэхэмрэ яIэщIэлът. КъинэмыщIауэ, зэхыхьэм абхъаз, шэшэн ныпхэр щыболъагъу, Бгырыс республикэм и ныпри зыIэт яхэтщ. Мы зэхыхьэр гъэ къэс йокIуэкI, Тыркум щыIэ адыгэхэр щыпсэу хэгъуэгу псори къызэщIиубыдэу», — етхыж «Кавказ узел» Интернет-сайтым и кор- респондентым.
ЗекIуэм и кIэм абы хэтахэм Урысейм и консульствэ нэхъыщхьэм и бжыхьым деж «Адыгэ лъэпкъгъэкIуэдыр илъэси 153-рэ ирокъу» псалъэхэр зытетха удз фэеплъ щагъэтIылъащ.
ЕкIуэкIа зэхыхьэм хэтхэм я шынагъуэншагъэри егъэлеяуэ къызэрагъэпэщат, сыту жыпIэмэ, Урысейм и премьер-министр Медведев Дмитрий накъыгъэм и 21-м Тыркум кIуащ, абы и президент Эрдоган Реджеп хуэзэну. Урысей консульствэр щылажьэ унэм полицэхэр егъэлеяуэ зэ-рыхуэсакъыр нэрылъагъут. Урысей лIыкIуэхэм я унэр зыхъумэ тырку полицейхэм я бжыгъэр щитIым нэсырт. Консульствэ нэхъыщхьэр IэщэкIэ узэда машинэ сатырищкIэ, полицей автобусхэмкIэ къэгъэувыхьат, ихъуреягъкIэ гъущI бжыхьхэр егъэувэкIат.
Уэрам зекIуэр Урысейм и консульствэ нэхъыщхьэм нэмысу метр щэ ныкъуэ хуэдизкIэ къагъэувыIащ, удзхэр зыгъэтIылъынухэм фIэкIа бламыгъэкIыу.
«Мы уэрам зекIуэр икIи фэеплъ ма- хуэщ, хэкIуэдахэр щагъэлъапIэу, икIи адыгэхэм ехьэлIа политикэм зэхъуэкIыныгъэ зэримыIэр зэрыдмыдэ, ар утыку къызэритлъхьэ Iуэхущ», — жриIащ корреспондентым Тырку Демократ партым и лIыкIуэ нэхъыщхьэ Къаплъэн Кенан. — Нобэрей махуэмкIэ дэ къэдгъэлъэгъуэну дыхуейщ, сыт къытщымыщIами, дызэрыпсэур, лъэпкъыр дунейм дызэрыте-тыр».
Эйдоан Кемал къыхигъэщащ адыгэхэр зэригъэкIуэдамкIэ Урысейм зыкърагъэумысыныр я плъапIэу щытми, лъэпкъым зыгуэр къыхуащIэжын хуейуэ зэрыпамыубыдыр, я къыхуеджэныгъэри мамыр Iуэхуу зэрыщытыр.
«Урысейм ди лъэпкъыр зэригъэкIуэдамкIэ зыкъиумысыжыху, мис мыпхуэдэу гъэ къэс мыбдеждым дыщызэхуэсынущ», — жиIащ Эйдоан Кемал.
Галатасарай лицейм и утыкум деж щызэхуэсахэм я пащхьэм къихьэурэ адыгэ зэгухьэныгъэхэм я лIыщхьэхэр къыщыпсэлъахэщ. Адыгэ фащэ зыщыгъ адыгэ щIалэгъуалэм мафIэ зэщIэгъэнахэр, урыс пащтыхьым дэлэжьа генералхэм щыщIэнакIэ сурэтхэр яIыгът.
Чэрим Марианнэ.
